Nordjyllands Politi har anholdt en 24-årig mand, som er mistænkt for at stå bag et groft overfald på en 17-årig mand.

En 24-årig mand meldte torsdag formiddag sig selv til politiet, efter at han siden mandag har været efterlyst i en sag om et groft overfald på en 17-årig mand. Overfaldet skete omkring klokken 02.45 natten til lørdag 2. juli i Bispensgade i Aalborg ud for nummer 26. Her blev en 17-årig mand udsat for et groft overfald, hvor han blandt andet blev sparket i hovedet. Nordjyllands Politi efterlyste efterfølgende den formodede gerningsmand, og i tirsdags blev han takket være overvågningsbilleder identificeret. - Han var klar over, at vi ledte efter ham. Og efter samråd med sin forsvarer mødte han så i dag op på politistationen i Aalborg, hvor han straks blev anholdt med henblik på afhøring, så han kan forklare sig til sagen, siger politikommissær Kenneth Rodam fra Nordjyllands Politi. Der er tale om en 24-årig mand med bopæl i det midtjyske område, oplyser politikommissæren. Kræves varetægtsfængslet Den anholdte vil fredag morgen blive fremstillet i grundlovsforhør ved Retten i Aalborg. - Overfald på gaden er en alvorlig sag. Vi sigter den mistænkte for at overtræde straffelovens bestemmelser om grov vold, siger Kenneth Rodam. Anklagemyndigheden vil ved grundlovsforhøret begære den 24-årige varetægtsfængslet i fire uger. Det 17-årige offer pådrog sig alvorlige skader i ansigtet i forbindelse med overfaldet.